1) ปัจจัยความเสี่ยง

1.1 ความเสี่ยงที่เกิดจากการพึ่งพาผู้แทนจำหน่ายรายใหญ่

  ผู้แทนจำหน่ายหลักแต่เดิมทั้ง 2 บริษัท คือ บริษัท ทีโอเอ เพ้นท์ (ประเทศไทย) จำกัด
  และบริษัท วิคเตอร์ มาร์เก็ตติ้ง จำกัด
  ต่างยังคงทำหน้าที่กระจายสินค้าอย่างเข้มแข็งต่อเนื่องมานานกว่า 20 ปี ตั้งแต่ก่อนที่บริษัท
  เชอร์วู้ด เคมิคอล จะรับมอบธุรกิจมาดำเนินการต่อจาก บริษัท เชลล์ แห่งประเทศไทย ทั้ง 2
  บริษัทในปี 2553 มียอดสั่งซื้อรวมกันเท่ากับร้อยละ 65.62 ของยอดขายทั้งหมด
  ในขณะที่ผู้แทนจำหน่ายเขตในแต่ละภาคอีก 5 บริษัท มียอดซื้อรวมกันเท่ากับร้อยละ 23.20
  ของยอดขายทั้งหมด จะเห็นได้ว่าการพึ่งพาผู้แทนจำหน่ายรายใหญ่ได้กระจายตัวเพิ่มขึ้นเป็น 7
  บริษัท ที่สร้างยอดขายรวมกันถึงร้อยละ 88 ของยอดขายของบริษัท เชอร์วู้ด เคมิคอล ทั้งหมด
  ที่เหลือเป็นการขายตรงถึงผู้ใช้อุตสาหกรรม บริษัทรับจ้างทำความสะอาด
  และบริษัทผู้ขายงานบริการรับจ้างกำจัดแมลง ตลาดเคมีเกษตร ตลาดสาธารณสุขชุมชน
  และตลาดส่งออก
  คาดว่าในส่วนขายตรงนี้จะสามารถเพิ่มส่วนแบ่งในยอดขายของบริษัทได้มากขึ้นในปีต่อๆ ไป
  เมื่อตลาดในส่วนเคมีเกษตร ตลาดการประมูลผลิตภัณฑ์เพื่อสาธารณสุขชุมชน
  และตลาดส่งออกสามารถสร้างยอดขายได้ตรงตามเป้าหมาย

  1.2 ความเสี่ยงจากการเข้ามาของผู้ประกอบการรายใหม่ และการแข่งขันที่เพิ่มขึ้น

  ธุรกิจเคมีเคหะภัณฑ์หลายกลุ่มในปัจจุบันมีการแข่งขันสูง
  โดยมีผู้ประกอบการจำนวนมากรายในแต่ละผลิตภัณฑ์
  ทั้งจากบริษัทข้ามชาติและบริษัทภายในประเทศ
  กลุ่มผลิตภัณฑ์กำจัดแมลงและกลุ่มผลิตภัณฑ์ทำความสะอาดจัดอยู่ในตลาดที่มีการแข่งขันสูงมาก
  แต่ละกลุ่มผลิตภัณฑ์มีคู่แข่งกว่า 10 เครื่องหมายการค้า หากการแข่งขันทวีความรุนแรงขึ้น
  อาจส่งผลกระทบด้านราคาทำให้บริษัทมีรายได้หรือกำไรลดลง อย่างไรก็ตาม
  มีผู้ประกอบการรายใหญ่มีอยู่จำนวนน้อยรายที่สามารถครองส่วนแบ่งตลาดได้อย่างมีนัยสำคัญ
  ทั้งนี้เป็นเพราะความสำเร็จของเครื่องหมายการค้าของแต่ละผลิตภัณฑ์เป็นผลมาจากองค์ประกอบการตลาดที่ถูกต้อง
  คือมีระดับราคาเหมาะสมกับคุณภาพ
  มีการใช้งบในสื่อโฆษณาและส่งเสริมการขายหลากหลายรูปแบบอย่างสม่ำเสมอเพื่อสร้างความเชื่อมั่นในผลิตภัณฑ์
  ทำให้เกิดความเคยชินในการใช้สินค้า และความสามารถในการกระจายสินค้าได้อย่างทั่วถึง
  ดังนั้นโอกาสที่จะมีเครื่องหมายการค้าใหม่ประสบความสำเร็จในการครอบครองส่วนแบ่งการตลาดเพิ่มขึ้นมาอีกนั้นต้องอาศัยเวลาพอสมควร
  โดยเฉพาะการผลิตสินค้ากลุ่มผลิตภัณฑ์กำจัดแมลง จะต้องใช้เทคนิค ความรู้
  และความชำนาญเป็นพิเศษในกระบวนการนำเข้าวัตถุดิบ การค้นคว้าวิจัย การทดลองผลิตภัณฑ์
  เพื่อพัฒนาขึ้นเป็นผลิตภัณฑ์ใหม่
  จนถึงขั้นนำออกจำหน่ายได้นั้นจะต้องผ่านขั้นตอนการทดสอบประสิทธิภาพ
  นำผลที่ได้ไปขึ้นทะเบียนผลิตภัณฑ์ และขออนุญาตผลิตจากคณะกรรมการอาหารและยา (อย.)
  กระทรวงสาธารณสุข และหรือส่วนราชการอื่นๆ ที่เกี่ยวข้อง เพื่อให้แน่ใจว่าผลิตภัณฑ์นั้นๆ
  สามารถใช้ได้ตามคุณสมบัติที่ระบุ ไม่ก่อให้เกิดอันตรายแก่ผู้ใช้
  และไม่เกิดผลกระทบต่อสิ่งแวดล้อมเมื่อใช้ตามข้อแนะนำบนฉลาก

  1.3 ความเสี่ยงทางด้านความผันผวนของราคาวัตถุดิบ

ต้นทุนวัตถุดิบถือเป็นค่าใช้จ่ายหลักในการผลิตคือ คิดเป็นร้อยละ 88 ของต้นทุนขาย
และความผันผวนของราคาวัตถุดิบส่งผลกระทบโดยตรงต่อต้นทุนสินค้าและผลการดำเนินงานของบริษัทฯ
เนื่องจากบริษัทฯ ไม่สามารถปรับราคาขายสินค้าให้สอดคล้องกับราคาวัตถุดิบที่ผันผวนได้ทันทีทันใด
ดังนั้นสำหรับวัตถุดิบหลักประเภทสารออกฤทธิ์เข้มข้น (Active Technical Materials)
ซึ่งต้องนำเข้าจากต่างประเทศนั้น บริษัทฯ จึงสั่งซื้อจากแหล่งผลิตสารออกฤทธิ์ที่สำคัญหลายแหล่ง
ได้แก่ สหรัฐอเมริกา ยุโรป ญี่ปุ่น อินเดีย และจีน
โดยมีนโยบายที่จะกระจายการซื้อวัตถุดิบไว้กับผู้ผลิตหลายราย
เพื่อลดความเสี่ยงของการขาดแคลนวัตถุดิบ
รวมทั้งการเพิ่มอำนาจการต่อรองทั้งด้านราคาและคุณภาพ ในส่วนของวัตถุดิบหลักอื่น อาทิเช่น
ก๊าซหุงต้ม (LPG) และตัวทำละลาย(Solvent)
ซึ่งราคาเปลี่ยนแปลงไปตามอุปสงค์และอุปทานทั้งในภูมิภาคและตลาดโลกนั้นอยู่เหนือความควบคุมของบริษัทฯ
อย่างไรก็ดีบริษัทฯ ยังได้ใช้กลยุทธ์การออกสินค้าที่หลากหลายออกขาย
ทำให้ต้นทุนสินค้ามีการกระจายตัว
รวมถึงการบริหารต้นทุนวัตถุดิบและโครงสร้างราคาสินค้าให้มีความสัมพันธ์ในเชิงกำไร

วัตถุดิบขึ้นราคายังเป็นปัญหาที่มีผลกระทบไม่มากเท่าปัญหาวัตถุดิบขาดสต็อก
เพื่อที่จะป้องกันปัญหาวัตถุดิบขาดที่มักจะเกิดขึ้นในช่วงที่วัตถุดิบกำลังจะขึ้นราคา
ฝ่ายจัดซื้อจะต้องรับรู้รับทราบความเปลี่ยนแปลงให้ทันกับเหตุการณ์
และปรับเปลี่ยนปริมาณการสั่งซื้อเพื่อเก็บเป็นสินค้าคงคลังมากขึ้นในรายการวัตถุดิบที่คาดว่าจะมีปัญหาขาดแคลน

1.4 ความเสี่ยงจากการเปลี่ยนแปลงอัตราแลกเปลี่ยน

  วัตถุดิบส่วนใหญ่ที่เป็นประเภทสารออกฤทธิ์เข้มข้นของบริษัทต้องนำเข้าจากต่างประเทศโดยมีการกำหนดราคาเป็นสกุลเหรียญสหรัฐ
  ในบางกรณี บริษัทจะทำสัญญาซื้อเงินตราต่างประเทศล่วงหน้าเป็นช่วงเวลาสั้นๆ
  ก่อนถึงกำหนดชำระเงิน โดยเฉพาะในกรณีที่บริษัทคาดว่าจะเกิดความผันผวนของอัตราแลกเปลี่ยน
  และหากการเปลี่ยนแปลงของอัตราแลกเปลี่ยนมีผลต่อราคาวัตถุดิบ
  ก็จะไม่มีกระทบต่อกำไรขั้นต้นของบริษัทมากนัก

1.5 ความเสี่ยงจากการออกสินค้าใหม่

  บริษัทฯ มีเป้าหมายที่จะออกสินค้าใหม่ปีละอย่างน้อย 2 ผลิตภัณฑ์
  ก่อให้เกิดความเสี่ยงที่อาจมาจากความล้มเหลวในการสร้างตลาดผลิตภัณฑ์ใหม่
  ทำให้สูญเสียทรัพยากรในขบวนการพัฒนาผลิตภัณฑ์สูญเสียงบประมาณทางการตลาด
  และอาจมีปัญหากับสต็อกสินค้าตลอดจนวัตถุดิบและบรรจุภัณฑ์ที่คงค้างและระบายออกไปไม่ได้

  ทางบริษัทฯ จึงพยายามลดความเสี่ยง
  ด้วยการผสมผสานการนำผลิตภัณฑ์ใหม่เข้าสู่ตลาดใหญ่บ้างเล็กบ้าง
  โดยใช้ข้อได้เปรียบของตราสินค้าที่เป็นที่ยอมรับของผู้บริโภคอย่างดีแล้ว
  และสร้างเครือข่ายการกระจายสินค้าให้ได้ลึกและทั่วถึงในเวลาที่สั้นที่สุด

  ผู้แทนจำหน่ายเขตในแต่ละภาคทั้ง 6 บริษัท
  จะมีบทบาทสำคัญในการลดความเสี่ยงของการออกสินค้าใหม่
  และทำให้สินค้าใหม่แจ้งเกิดในตลาดได้รวดเร็วยิ่งขึ้น
  นอกจากนี้ยังได้พยายามพัฒนาสินค้าใหม่โดยการใช้ประโยชน์จากสต็อกวัตถุดิบและบรรจุภัณฑ์ที่ใช้อยู่ให้มากที่สุด
  เพื่อลดความเสี่ยงที่จะเกิดสต็อกคงค้างเคลื่อนไหวช้า
  หรือระบายออกไปไม่ได้ถ้าหากผลิตภัณฑ์ใหม่ไม่ประสบความสำเร็จดังที่คาดหวัง